CELEX: 62018CN0582
Language: mt
Date: 2018-09-19 00:00:00
Title: Kawża C-582/18 P: Appell ippreżentat fid-19 ta’ Settembru 2018 minn Viscas Corp. mis-sentenza tal-Qorti Ġenerali (It-Tmien Awla) fit-12 ta’ Lulju 2018 fil-Kawża T-422/14: Viscas vs Il-Kummissjoni

26.11.2018   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 427/19
            
         
      Appell ippreżentat fid-19 ta’ Settembru 2018 minn Viscas Corp. mis-sentenza tal-Qorti Ġenerali (It-Tmien Awla) fit-12 ta’ Lulju 2018 fil-Kawża T-422/14: Viscas vs Il-Kummissjoni
      (Kawża C-582/18 P)
      (2018/C 427/27)
      Lingwa tal-kawża: l-Ingliż
      
         Partijiet
      
      
         Appellanti: Viscas Corp. (rappreżentant: J.-F. Bellis, lawyer)
      
         Partijiet oħra fil-proċedura: Il-Kummissjoni Ewropea, Furukawa Electric Co. Ltd
      
         Talbiet
      
      L-appellanti titlob li l-Qorti tal-Ġustizzja jogħġobha:
      
                  —
               
               
                  tannulla s-sentenza tal-Qorti Ġenerali tal-Unjoni Ewropea fil-Kawża T-422/14, Viscas Corp. vs Il-Kummissjoni, sa fejn ċaħdet il-motiv li jallega l-ksur tal-prinċipju ta’ trattament ugwali fir-rigward tal-kalkolu tal-multa imposta fuq Viscas u kkundannat lil Viscas għall-ispejjeż;
               
            
                  —
               
               
                  tannulla l-Artikolu 2 tad-Deċiżjoni tal-Kummissjoni C(2014) 2139 finali (1) sa fejn tistabbilixxi l-ammont tal-multa imposta fuq Viscas għal EUR 34 992 000;
               
            
                  —
               
               
                  tistabbilixxi l-ammont tal-multa imposta fuq Viscas minħabba l-ksur stabbilit fl-Artikolu 1 ta’ dik id-deċiżjoni għal EUR 19 595 520;
               
            
                  —
               
               
                  tikkundanna lill-Kummissjoni għall-ispejjeż ta’ din il-proċedura u tal-proċdedura quddiem il-Qorti Ġenerali.
               
            
         Aggravji u argumenti prinċipali
      
      Insostenn tal-appell tagħha, Viscas tressaq aggravju wieħed li jallega li s-sentenza tal-Qorti Ġenerali tikser il-prinċipju ta’ trattament ugwali billi ssostni l-metodoloġija li tiddetermina l-valur rilevanti tal-bejgħ, ibbażat fuq il-punt 18 tal-Linji Gwida tal-Multi (2), applikat mill-Kummissjoni fid-deċiżjoni kontestata. Din il-metodoloġija tagħti vantaġġ diskriminatorju sostanzjali lill-produtturi involuti kemm fil-kartell Ewropew kif ukoll fil-konfigurazzjonijiet internazzjonali tal-kartell tal-ksur meta mqabbel ma’ dawk involuti biss fil-kartell internazzjonali. Id-determinazzjoni tal-kontribut rispettiv tal-produtturi għall-ksur verament ma tiħux inkunsiderazzjoni l-kartell Ewropew u b’hekk tnaqqas kunsiderevolment il-piż tal-ksur tal-produtturi involuti fiż-żewġ kartelli, u fil-fatt tippremjahom talli jkunu involuti f’żewġ kartelli iktar milli f’wieħed, billi timponi fuqhom multi li bħala medja huma 44 % inqas milli kieku l-ksur kien limitat għall-konfigurazzjoni tal-kartell Ewropew.
      
         (1)  Deċiżjoni tal-Kummissjoni tat-2 ta’ April 2014 li tirrigwarda proċediment skont l-Artikolu 101 tat-Trattat dwar il-Funzjonament tal-Unjoni Ewropea u l-Artikolu 53 tal-Ftehim ŻEE (Il-Każ AT.39610 — Kejbils tal-Elettriku) (notifikat bid-dokument C(2014) 2139 finali) (ĠU 2014, C 319, p. 10)
      
         (2)  Linji Gwida fuq il-metodu ta’ kalkolu tal-multi imposti taħt l-Artikolu 23(2)(a) tar-Regolament Nru 1/2003 (verżjoni bil-Malti mhux disponibbli) (ĠU 2006, C 210, p. 2)